ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ጻህያይን ሸዊትን ዝመልኦ ፖለቲካዊ ተሳትፎ ደቂ ኣንስትዮ ትግራይ 13 ነሓሰ 2020 ምንጪ ስእሊ, TSEHAY/SELAMAWIT/FETLE ኢትዮጵያ፡ ንደቂ ኣንስትዮ ዘተሓሕት፡ ዘስተናዕቕ ወይ'ውን ዕድላት ዝኸልእ ብሂላትን 'ተባዕታዊ' ኣተሓሳስባ ዝዓብለሎ ሕብረተሰባዊ ህንጸትን ካብ ዘለወን ሃገራት ኣፍሪቃ ሓንቲ'ያ። ደቂ ኣንስትዮ ፍጹማት እንተዘይኮና'ውን "ብዘየማትእ መገዲ ግን ብሉጻት'የን" ኢሉ ዝኣምን ፕሬዝደንት ኣሜሪካ ነበር ባራክ ኦባማ፡ "መራሕቲ ኩለን ሃገራት ዓለም ደቂ-ኣንስትዮ እንተዝኾና፡ ኣብ ደረጃ ናብራን ካልእ መዳያት ህይወትን ዝንኣድ ምምሕያሽ ምተራእየ" ኢሉ ነይሩ። ህይወት ንምምሕያሽ ነቲ ፖለቲካዊ ምህዳር ተመቓሪሐን ክመርሓን ፖሊሲ ከስርጻን ዝደልያ ብርክት ዝበላ ደቂ ኣንስትዮ እኳ እንተለዋ፡ 'ትብህግኦ እሞ ትስእንኦ' ከም ዝበሃል ተሳትፎአን ክንድቲ ዝድለ ውጽኢታዊ ኣይኮነን ዘሎ። እቲ ሜዳ፡ ከበሮ ሒዝካ ዝዝለሎ ዘይኮነ ብከቢድ ንሕንሕን ክትዕን ዝተመልአ ስለ ዝኾነ ድማ፡ ብጸገማት ዘይሰዓር ጽንዓትን ተጸዋርነት ይሓትት። ግን ከኣ ደቂ ኣንስትዮ ትግራይ ኣይኮነን'ዶ ኣብ ፖለቲካዊ ንጥፈታት ብምልኣት ክሳተፋን ክዋስኣን እቲ ከም ሓዳር ዝኣመሰለ ፎከስቲ ነገራት'ውን ብሕርያ ሕብረተሰብ እዩ ዝውሰን ትብል ሓላፊት ቤት ጽሕፈት ባይቶና ዓባይ ትግራይ መንእሰይ ሰላማዊት መድሃንዬ። እቲ ጽንኩር ፖለቲካዊ ተሳትፎ ደቂ ኣንስትዮ ትግራይ ካብቲ ዕጥቃዊ ቃልሲ እንትምዘዝ፡ 'ቃልሲ ጥዑም' እናተባህለ ደጀን ኮይነን ዋጋ ከፊለን ወጽዓን ጭቆናን እንተወገዳ'ውን፡ ከም የውብማር ኣስፋው ዝኣመሰላ ተጋደልቲ "እቲ መስዋእቲ ዝኸፈላሉ ቃልሲ ስርዓት ብርዥዋ'ዩ ሃኒፁ'' ብምባል ጎደሎ ዓወት ከም ዝኾነ እየን ዝዛረባ። ሓቂ'ዩ ፖለቲካ ረግረግ'ዩ፤ ዝኽኣለ ነቲ ረግረግ ሰጊሩ ይወጽእ፣ ዝተሸኽለ ድማ ይእለ ብማለት ኣብ መስርሕ ዘወግነካ ወይ ዝኣልየካ ሓይሊ ኣለዎ። ኣብ ትግራይ ዘሎ ምስሊ ፖለቲካዊ ተሳትፎን ወሃብ ውሳነ መሪሕነትን ደቂ ኣንስትዮ ግን ንኹሉ ሓደ ዓይነት ኣይኮነን። ምክትል ሓላፊት ሊግ ደቂ ኣንስትዮ ህወሓት ጸሃይ ኣያሌው ደቂ ኣንስትዮ ብብዝሒ ተሳተፍትን ተጠቀምትን እናኾና ከም ዝመጽኣ ትኣምን። "ንኣብነት ኣብ ቤት ምኽሪ ዝለዓለ ተሳትፎ ኣለና፤ ህወሓት ተመጣጣኒ ተሳትፎ ደቂ ኣንስትዮ ከም ዝህሉ ገይሩ'ዩ። ልዕሊ 80 ሚኢታዊት ብምሁራት መናእሰይ ደቂ ኣንስትዮ እናተተክአ ዝኸይድ ዘሎ ውድብ እዩ" ትብል። ገዛኢ ሰልፊ ትግራይ ህወሓት፡ "ሰሪሓ ክተርኢ እትኽእል ጓል ኣንስተይቲ [ንቕድሚት] እትመጸሉ ብሉጽ ውድብ'ዩ" ዝበለት ጸሃይ፡ ኣብ ኣመራርሓ ዘላ ጓል ኣንስተይቲ 'ኢንቨስት' ተገይሩላ ዝፈረየት ስለ ዝኾነት ዝሓሸ ህዝባዊ እምነትን ዓቕምን ዘለዋ'ያ" ብማለት እትንእዶ ፖለቲካዊ ተሳትፎ ከም ዘሎ ትዛረብ። ኣባል ሰልፊ ባይቶና ዓባይ ትግራይ ሰላማዊት በዚ ሞገት ካብ ዘይኣምኑ ሓንቲ እያ። ዋላ'ኳ ካብ ካልእ እዋን ብዝሓሸ፡ ደቂ ኣንስትዮ ናብ ቤት ትምህርቲ ክኸዳ፣ ኣገልግሎት ጥዕናን ካልእን ከም ዝረኽባ እንተተገብረ፡ ደረጃ ፖለቲካዊ ንቕሓተንን ኣብ መሪሕነተን ዘለወን ተሳትፎን ግን 'ዘሰክፍ'ዩ' ትብል። "ብዙሓት ደቂ ኣንስትዮ ትግራይ ኣብ ዝኾነ ዓለም ብዘይተራእየ ዘደንቕ ብርኪ ተቓሊሰን እየን። ድሕሪኡ ግን እቲ ውድብ [ህወሓት] ስልጣን ምስ ሓዘ ብዘሕዝን መልክዑ ኣብ መሪሕነት ዝነበረን ተሳትፎ ትሒቱ" ብምባል ዓቕመን ዝርኣየሉ ፖለቲካዊ መሪሕነት ከም ዘየለ ትገልጽ። "ደቀንስትዮ መስዋእትነት ዝኸፈላሉ ቃልሲ ስርዓት ብርዥዋ እዩ ሃኒፁ'' ፈላመይቲ ጸላም ኣመሪካዊት ሕጽይቲ ምኽትል ፕረዚደንት ኣሜሪካ ሃሪስ መን'ያ?
